ΚΑΝΟΝΙΣΜΌΣ (ΕΕ) αριθ. 136/2014 ΤΗΣ ΕΠΙΤΡΟΠΉΣ της 11ης Φεβρουαρίου 2014 για την τροποποίηση της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου, του κανονισμού (ΕΚ) αριθ. 692/2008 της Επιτροπής όσον αφορά τις εκπομπές από ελαφρά επιβατηγά και εμπορικά οχήματα (Euro 5 και Euro 6) και του κανονισμού (ΕΕ) αριθ. 582/2011 της Επιτροπής όσον αφορά τις εκπομπές των βαρέων επαγγελματικών οχημάτων (Euro VI) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (1), και ιδίως το άρθρο 39 παράγραφος 2. Έχοντας υπόψη τον κανονισμό (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, που αφορά την έγκριση-τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (2), και ιδίως το άρθρο 5 παράγραφος 3. Έχοντας υπόψη τον κανονισμό (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την έγκριση τύπου των μηχανοκίνητων οχημάτων και κινητήρων όσον αφορά τις εκπομπές των βαρέων επαγγελματικών οχημάτων (ευρώ VI) και σχετικά με την πρόσβαση σε πληροφορίες επισκευής και συντήρησης οχημάτων, καθώς και για την τροποποίηση του κανονισμού (ΕΚ) αριθ. 715/2007 και της οδηγίας 2007/46/ΕΚ, και για την κατάργηση των οδηγιών 80/1269/ΕΟΚ, 2005/55/ΕΚ και 2005/78/ΕΚ, και ιδίως του άρθρου 5 παράγραφος 4, Εκτιμώντας τα ακόλουθα: (1) Ο κανονισμός (ΕΚ) αριθ. 715/2007 και ο κανονισμός (ΕΚ) αριθ. 692/2008 της Επιτροπής, της 18ης Ιουλίου 2008, για την εφαρμογή και την τροποποίηση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (3) θεσπίζουν κοινές τεχνικές απαιτήσεις για την έγκριση-τύπου μηχανοκίνητων οχημάτων και των ανταλλακτικών εξαρτημάτων όσον αφορά τις εκπομπές τους και ορίζουν κανόνες για τη συμμόρφωση κατά τη χρήση, την ανθεκτικότητα των διατάξεων ελέγχου της ρύπανσης, τα ενσωματωμένα συστήματα διάγνωσης (OBD), τη μέτρηση της κατανάλωσης καυσίμου και τη δυνατότητα πρόσβασης στις πληροφορίες για την επισκευή και συντήρηση του οχήματος. (2) Η οδηγία 2007/46/ΕΚ, της 5ης Σεπτεμβρίου 2007, θεσπίζει πλαίσιο για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά. Καθορίζει τη μορφή των εγγράφων της έγκρισης τύπου και καθορίζει τις βάσεις για την περιγραφή των χαρακτηριστικών του κινητήρα, συμπεριλαμβανομένων των τιμών της ισχύος του κινητήρα και των παραμέτρων που σχετίζονται με την ισχύ-. (3) Ο αριθμός έγκρισης-τύπου ΕΚ που εκδίδεται σύμφωνα με τον κανονισμό (ΕΚ) αριθ. 692/2008 περιλαμβάνει αλφαβητικούς χαρακτήρες (στάδια Euro 5 και Euro 6, τα οποία δηλώνουν τις οριακές τιμές εκπομπών και τις απαιτήσεις OBD σύμφωνα με τις οποίες χορηγήθηκε η έγκριση. Κάθε στάδιο, που χαρακτηρίζεται με έναν αλφαβητικό χαρακτήρα, περιέχει μια υποχρεωτική ημερομηνία εκτέλεσης για την πιστοποίηση των νέων τύπων οχημάτων και για όλα τα νέα οχήματα, καθώς και μια τελευταία ημερομηνία εγγραφής. (4) Οι κατασκευαστές οχημάτων ενδέχεται να απαιτήσουν έγκριση-τύπου των οχημάτων με αυστηρότερες απαιτήσεις πριν οι απαιτήσεις αυτές καταστούν υποχρεωτικές. Τα νέα στάδια Euro 6 θα δώσουν τη δυνατότητα για πιστοποίηση των οχημάτων με χαμηλότερα επίπεδα εκπομπών πριν τα εν λόγω επίπεδα εκπομπών τεθούν σε ισχύ. (5) Ο κανονισμός (ΕΚ) αριθ. 595/2009 του Ευρωπαϊκού Κοινοβουλίου και του Συμβουλίου, της 18ης Ιουνίου 2009, σχετικά με την έγκριση τύπου των μηχανοκίνητων οχημάτων και κινητήρων όσον αφορά τις εκπομπές των βαρέων επαγγελματικών οχημάτων (ευρώ VI) και σχετικά με την πρόσβαση σε πληροφορίες επισκευής και συντήρησης οχημάτων, καθώς και για την τροποποίηση του κανονισμού (ΕΚ) αριθ. 715/2007 και της οδηγίας 2007/46/ΕΚ (4), και για την κατάργηση των οδηγιών 80/1269/ΕΟΚ, του Συμβουλίου, της 16ης Δεκεμβρίου 1980, περί προσεγγίσεως των νομοθεσιών των κρατών μελών σχετικά με την ισχύ των κινητήρων των οχημάτων με κινητήρα (5) με ισχύ από την 31η Δεκεμβρίου 2013. Ως εκ τούτου, είναι αναγκαίο να μεταφερθούν οι διατάξεις της οδηγίας 80/1269/ΕΟΚ στον κανονισμό (ΕΚ) αριθ. 715/2007. (6) Ο κανονισμός (ΕΚ) αριθ. 692/2008 και ο κανονισμός (ΕΕ) αριθ. 582/2011 προσδιορίζουν τα καύσιμα αναφοράς που θα πρέπει να χρησιμοποιούνται από τους κατασκευαστές οχημάτων ώστε να εκτελούν δοκιμές εκπομπών σύμφωνα με τον κανονισμό (ΕΚ) αριθ. 715/2007 και τον κανονισμό (ΕΚ) αριθ. 595/2009. Τα χαρακτηριστικά των καυσίμων αναφοράς αντικατοπτρίζουν τα χαρακτηριστικά των καυσίμων που χρησιμοποιούνταν περισσότερο στην αγορά όταν εκδόθηκε ο κανονισμός (ΕΚ) αριθ. 692/2008. Ωστόσο, λόγω της αυξανόμενης χρήσης των βιοκαυσίμων στην αγορά τα τελευταία χρόνια, οι προδιαγραφές των καυσίμων αναφοράς πρέπει να προσαρμοστούν προκειμένου να αντιστοιχούν στα καύσιμα που είναι διαθέσιμα επί του παρόντος και στο άμεσο μέλλον στην αγορά της Ένωσης. (7) Τα καύσιμα αναφοράς στον κανονισμό (ΕΚ) αριθ. 692/2008 και στον κανονισμό (ΕΕ) αριθ. 582/2011 πρέπει να ευθυγραμμιστούν σκοπό την εναρμόνιση των διαδικασιών για τα ελαφρά και τα βαρέα επαγγελματικά οχήματα και, κατά συνέπεια, να μειώσει τις δαπάνες που σχετίζονται με την έγκριση τύπου. (8) Συνεπώς, η οδηγία 2007/46/ΕΚ, ο κανονισμός (ΕΚ) αριθ. 692/2008 και ο κανονισμός (ΕΕ) αριθ. 582/2011 θα πρέπει να τροποποιηθούν αναλόγως. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής - μηχανοκίνητα οχήματα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποιήσεις στην οδηγία 2007/46/ΕΚ Τα παραρτήματα I, III, IV, ΙΧ και XI της οδηγίας 2007/46/ΕΚ τροποποιούνται σύμφωνα με το παράρτημα I του παρόντος κανονισμού. Άρθρο 2 Τροποποιήσεις στον κανονισμό (ΕΚ) αριθ. 692/2008 Ο κανονισμός (ΕΚ) αριθ. 692/2008 τροποποιείται ως εξής: (1) Στο άρθρο 2, προστίθενται τα ακόλουθα σημεία 37, 38, 39 και 40: «(37) ως “καθαρή ισχύς” νοείται η ισχύς που λαμβάνεται σε τράπεζα δοκιμών στην απόληξη του στροφαλοφόρου άξονα ή η ισοδύναμη ισχύς στην αντίστοιχη ταχύτητα περιστροφής του κινητήρα με τον βοηθητικό εξοπλισμό, που έχει υποβληθεί σε δοκιμή σύμφωνα με το παράρτημα ΧΧ (Μετρήσεις της καθαρής ισχύος του κινητήρα, της καθαρής ισχύος και της μέγιστης ισχύος στα 30 λεπτά των ηλεκτρικών συστημάτων κίνησης), προσδιοριζόμενη υπό ατμοσφαιρικές συνθήκες αναφοράς· (38) ως “μέγιστη καθαρή ισχύς” νοείται η μέγιστη τιμή της καθαρής ισχύος, μετρούμενη με πλήρες φορτίο του κινητήρα· (39) ως “μέγιστη ισχύς στα 30 λεπτά” νοείται η μέγιστη καθαρή ισχύς ενός ηλεκτρικού συστήματος κίνησης με τάση συνεχούς ρεύματος (DC) όπως ορίζεται στην παράγραφο 5.3.2 του κανονισμού αριθ. 85 της ΟΕΕ/ΟΗΕ (6) (40) ως “εκκίνηση ψυχρού κινητήρα” νοείται η θερμοκρασία του ψυκτικού του κινητήρα (ή ισοδύναμη θερμοκρασία) κατά την εκκίνηση του κινητήρα η οποία είναι μικρότερη ή ίση με 35 °C και κατά 7 K ή λιγότερο υψηλότερη από τη θερμοκρασία περιβάλλοντος (αν είναι διαθέσιμη) κατά την εκκίνηση του κινητήρα». (2) Στο άρθρο 3, η παράγραφος 1 αντικαθίσταται από το ακόλουθο κείμενο: «1. Προκειμένου να λάβει έγκριση τύπου ΕΚ όσον αφορά τις εκπομπές και τις πληροφορίες επισκευής και συντήρησης, ο κατασκευαστής αποδεικνύει ότι τα οχήματα συμμορφώνονται με τις διαδικασίες δοκιμών που ορίζονται στα παραρτήματα III έως VIII, X έως XII, XIV, XVI και XX του παρόντος κανονισμού. Ο κατασκευαστής διασφαλίζει επίσης συμμόρφωση με τις προδιαγραφές των καυσίμων αναφοράς που ορίζονται στο παράρτημα IX του παρόντος κανονισμού.». (3) Στο άρθρο 6, η παράγραφος 1 αντικαθίσταται από το ακόλουθο κείμενο: «1. Εάν πληρούνται όλες οι σχετικές απαιτήσεις, η αρχή έγκρισης χορηγεί έγκριση τύπου ΕΚ και εκδίδει αριθμό έγκρισης τύπου σύμφωνα με το σύστημα αρίθμησης που ορίζεται στο παράρτημα VII της οδηγίας 2007/46/ΕΚ. Με την επιφύλαξη των διατάξεων του παραρτήματος VII της οδηγίας 2007/46/ΕΚ, το μέρος 3 του αριθμού έγκρισης τύπου αποδίδεται σύμφωνα με το προσάρτημα 6 του παραρτήματος I του παρόντος κανονισμού. Η αρχή έγκρισης δεν μπορεί να χορηγεί τον ίδιο αριθμό σε άλλον τύπο οχήματος. Για τύπους οχημάτων που εγκρίνονται σύμφωνα με τα όρια εκπομπών Euro 5 που παρατίθενται στον πίνακα 1 του παραρτήματος I του κανονισμού (ΕΚ) αριθ. 715/2007 θεωρείται ότι πληρούνται οι σχετικές απαιτήσεις εφόσον συντρέχουν οι ακόλουθες προϋποθέσεις: α) πληρούνται οι απαιτήσεις του άρθρου 13· β) το όχημα εγκρίθηκε σύμφωνα με τους κανονισμούς ΟΕΕ/ΗΕ αριθ. 83, σειρά τροποποιήσεων 06, αριθ. 85, αριθ. 101, σειρά τροποποιήσεων 01 και στην περίπτωση οχημάτων με κινητήρες ανάφλεξης με συμπίεση αριθ. 24 μέρος III, σειρά τροποποιήσεων 03. Στην περίπτωση που αναφέρεται στο τέταρτο εδάφιο εφαρμόζεται επίσης το άρθρο 14.» (4) Τα παραρτήματα I, III, IV, IX, XI και XII τροποποιούνται σύμφωνα με το παράρτημα II του παρόντος κανονισμού. (5) Προστίθεται το παράρτημα XX, του οποίου το κείμενο περιλαμβάνεται στο παράρτημα III του παρόντος κανονισμού. Άρθρο 3 Τροποποίηση του κανονισμού (ΕΕ) αριθ. 582/2011 Τα παραρτήματα VIII και IX του κανονισμού (ΕΕ) αριθ. 582/2011 τροποποιούνται σύμφωνα με το παράρτημα IV του παρόντος κανονισμού. Άρθρο 4 Μεταβατικές διατάξεις 1. Από την 1η Ιανουαρίου 2015 οι κατασκευαστές θα χορηγούν πιστοποιητικά συμμόρφωσης σύμφωνα με τον παρόντα κανονισμό. 2. Για σκοπούς συμμόρφωσης με το παράρτημα XX του κανονισμού (ΕΚ) αριθ. 692/2008, τα πιστοποιητικά που χορηγούνται ύστερα από την απόδειξη της συμμόρφωσης με την οδηγία 80/1269/ΕΟΚ ή τον κανονισμό αριθ. 85 της ΟΕΕ/ΟΗΕ που εκδόθηκαν πριν από την ημερομηνία έναρξης ισχύος του παρόντος κανονισμού, εξακολουθούν να ισχύουν μέχρι τις 31 Αυγούστου 2018. 3. Το παράρτημα IV του παρόντος κανονισμού εφαρμόζεται από τις ημερομηνίες που ορίζονται στη σειρά C του πίνακα 1 του προσαρτήματος 9 του παραρτήματος I του κανονισμού (ΕΕ) αριθ. 582/2011. Άρθρο 5 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Φεβρουαρίου 2014.

[Source: multi_eurlex | Tokens: 9266]